
Infokiri tervishoiuasutustele
August 2023
HPV KODUTEST EMAKAKAELAVÄHI SÕELUURINGUS 2023-2024
2023. aasta augustis alustasid Tervise Arengu Instituut ja Tervisekassa koostöös projekti  „HPV kodutestimise juurutamine riiklikus emakakaelavähi sõeluuringus aastatel 2023-2024“. Projekt viiakse läbi kahel sõeluuringuaastal riikliku emakakaelavähi sõeluuringu raames, pakkudes naistele võimalust valida, kas teha sõeluuringuks vajalik test kodus või tavapärasel moel kliinikus. Tasuta kodutest on võimalik tellida endale veebipõhisest tellimiskeskkonnast hpv.synlab.ee. Lisaks avaneb alates septembrist Valga, Viljandi, Võru, Põlva ja Ida-Viru maakonnas võimalus saada tasuta kodutest apteegist. Projektis osaleb nendes maakondades 90 apteeki, kaasatud on Apotheka, Benu, Euroapteek ja Südameapteek.

Mitmete Euroopa riikide kogemus, samuti Eestis 2020-2022 läbiviidud kodutestimise projektide tulemused näitavad, et kodutestimine on tõhus emakakaelavähi ennetamise meetod.
Kodutest ja kliinikus tehtud HPV test on sama usaldusväärsed.
· Kõik 2023. aastal emakakaelavähi sõeluuringu sihtrühma kuuluvad naised, kes ei ole veel uuringul osalenud, saavad võimaluse valida, kas teha sõeluuring tavapäraselt kliinikus või kodus. 

· 2024. aastal on kodutest kättesaadav antud aastal emakakaelavähi sõeluuringu sihtrühma kuuluvatele naistele alates aasta algusest.

· Kodutesti on võimalik tellida veebist hpv.synlab.ee
· 2023. a septembrist lisandub Valga, Võru, Viljandi, Põlva ja Ida-Viru maakonnas sihtrühmale võimalus saada tasuta kodutest apteegist.

· Kodus võetud proov tuleb naistel postitada kindlasti 5 päeva jooksul pärast selle võtmist. Proovi  saab kodutestimise komplekti kuuluvas eelmakstud ümbrikus postitada:
2023. a sihtrühma kuuluvad naised kuni 31.12.2023
2024. a sihtrühma kuuluvad naised 01.01.2024-31.12.2024. 
· Koduteste analüüsib uuringus Synlab Eesti OÜ labor. Kodutesti tulemusest (nii negatiivsest, positiivsest kui mitteadekvaatsest) teavitatakse osalejaid personaalselt. Samuti laekub tulemus patsiendi terviseandmetena portaali digilugu.ee.
Oluline tervishoiuasutusele! 
Lisauuringutena vajalike teenuste kodeerimise kohta leiab info lisatud juhendist ja veebilehelt: https://www.tervisekassa.ee/partnerile/raviasutusele/haiguste-ennetus/emakakaelavahi-soeluuring
NB! Sõeluuringu raames antud LBC uuring palume kodeerida raviarvel  tervishoiuteenuse koodiga 66821.
Mis saab edasi kodutesti positiivse tulemuse korral?
· Nende naistega, kelle HPV kodutesti tulemus on positiivne, võtab labor naise poolt kodutesti tellides valitud kanali kaudu ühendust ja palub teha lisauuringud emakakaelavähi sõeluuringuprogrammis osalevas tervishoiuasutuses. 
· Kui positiivse HPV kodutesti tulemuse saanud naine pöördub lisauuringuks tervishoiuasutusse, siis tuleb:
· teha naisele ainult vedelikul põhinev günekotsütoloogiline uuring (LBC), HPV testi ei ole vaja korrata;
· kodeerida LBC uuring koodiga 66821;
· LBC saata analüüsimisele samadesse laboritesse, mis pakuvad riiklikku sõeluuringut.
· Naise edasine käsitlus peab toimuma analoogselt tavapärase sõeluuringuga.

· Kõik kodutestimise ja täiendavate protseduuridega seotud kulud kannab Tervisekassa, ka nende naiste puhul, kel ravikindlustus puudub.
Lisainfo projekti kohta TAI kodulehel: https://tai.ee/et/teadustoo/teadustoo-ulevaade/naiste-tervise-uuringud/hpv-kodutesti-juurutamine-riiklikus
Rohkem infot sõeluuringu korralduse kohta: https://www.tervisekassa.ee/partnerile/raviasutusele/haiguste-ennetus/emakakaelavahi-soeluuring
Oleme tänulikud, et aitate Eesti naiste tervist kaitsta!

Maria Suurna
Sõeluuringute teenusejuht

